钦定古今图书集成/方舆汇编/边裔典/第058卷 > 唐
## 钦定古今图书集成/方舆汇编/边裔典/第058卷 > 唐

### 太宗贞观十五年天竺遣使入贡

按《唐书太宗本纪》不载。按《天竺传》，“天竺国，汉身毒
国也。或曰摩伽陀，曰婆罗门。去京师九千六百里，都
护治所二千八百里，居葱岭南，幅员三万里，分东、西、
南、北、中五天竺，皆城邑数百。南天竺濒海，出师子、豹、
𤟤、橐驼、犀、象、火齐、琅玕、石蜜、黑盐。北天竺距雪山，圜
抱如璧，南有谷，通为国门。东天竺际海，与扶南、林邑
接”；西天竺与罽宾、波斯接。中天竺在四天竺之会，都
城曰茶镈和罗城，滨迦毗黎河。有别城数百，皆置长。
别国数十，置王。曰舍卫，曰迦没路，开户皆东向。曰迦
尸，或曰波罗奈，亦曰波罗那斯。其畜有稍割牛，黑色，
角细，长四尺许，十日一割，不然，困且死，人饮其血。或
曰寿五百岁，牛寿如之。中天竺王姓乞利咥氏，亦曰
刹利，世有其国，不篡杀。土溽热，稻岁四熟，禾长者没。
橐驼以贝齿为货。有金刚、栴檀、郁金，与大秦、扶南、交
趾相贸易。人富乐，无簿籍，耕王地者乃输税。以舐足
摩踵为致礼。家有奇乐、倡伎。王大臣皆服锦罽，为螺
髻于顶，馀发剪使卷。男子穿耳垂珰，或悬金耳环者
为上类。徒跣，衣重白，妇人项饰金银珠缨络。死者燔
骸取灰，建窣堵，或委野中及河，饵鸟兽鱼鳖，无丧纪。
谋反者幽杀之，小罪赎钱；不孝者断手足，劓耳鼻，徙
边有文字。善步历，学悉昙章，妄曰梵天法，书贝多叶
以记事。尚浮图法，不杀生饮酒，国中处处指曰佛故
迹也。信盟誓，传禁咒，能致龙起云雨。隋炀帝时，遣裴
矩通西域诸国，独天竺拂菻不至为恨。武德中，国大
乱，王尸罗逸多勒兵战无前，象不弛鞍，士不释甲，因
讨四天竺，皆北面臣之。会唐浮屠元奘至其国，尸罗
逸多召见曰：“而国有圣人出，作秦王破阵乐，试为我
言其为人。”元奘粗言太宗神武，平祸乱、四夷宾服状。
王喜曰：“我当东面朝之。”贞观十五年，自称摩伽陀王，
遣使者上书。帝命云骑尉梁怀璥持节尉抚。尸罗逸
多惊问国人：“自古亦有摩诃震旦使者至吾国乎？”皆
曰：“无有。戎言中国为摩诃震旦。”乃出迎，膜拜，受诏书，
戴之顶，复遣使者随入朝。诏卫尉丞李义表报之。大
臣郊迎，倾都邑纵观，道上焚香，尸罗逸多率群臣东
面受诏书，复献火珠、郁金、菩提树。

贞观二十年五月。天竺国遣使贡方物。

按《唐书太宗本纪》不载。按《册府元龟》云云。

贞观二十二年，遣王元策、蒋师仁等使天竺。其王死，
其臣阿罗那顺自立，发兵拒元策等。元策败，召邻国
兵攻天竺，破之，执阿罗那顺以献。

按《唐书太宗本纪》，不载。按《天竺传》：“二十二年，遣右
卫率府长史王元策使其国，以蒋师仁为副，未至，尸
罗逸多死，国人乱，其臣那伏帝阿罗那顺自立，发兵
拒元策，时从骑才数十，战不胜，皆没，遂剽诸国贡物。
元策挺身奔吐蕃西鄙，檄召邻国兵，吐蕃以兵千人
来，泥婆罗以七千骑来，元策部分进战茶镈和罗城，
三日破之，斩首三千级，溺水死万人。”阿罗那顺委国
走，合散兵复阵，师仁禽之，俘斩千级。馀众奉王妻息
阻乾陀卫江。师仁击之，大溃，获其妃、王子，虏男女万
二千人，杂畜三万，降城邑五百八十所。东天竺王尸
鸠摩送牛马三万馈军，及弓刀宝缨络。迦没路国献
异物，拜上地图，请老子像。元策执阿罗那顺献阙下，
有司告宗庙，帝曰：“夫人耳目玩声色，口鼻耽臭味，此
败德之原也。婆罗门不劫吾使者，宁至俘虏耶？”擢元
策朝散大夫。得方士那逻迩娑婆寐，自言寿二百岁，
有不死术。帝改馆，使治丹，命兵部尚书崔敦礼护视。
使者驰天下，采怪药异石。又使者走婆罗门诸国，所
谓畔茶法水者，出石臼，“中有石象人守之。水有七种
色，或热、或冷，能销草木金铁，人手入辄烂，以橐驼髑
髅转注瓠中。有树名咀赖罗，叶如梨，生穷山崖，腹前
有巨虺守穴不可到。欲取叶者，以方镞矢射枝，则落，
为群鸟衔去，则又射，乃得之。”其诡谲类如此。后术不
验，有诏听还，不能去，死长安。高宗时，卢伽逸多者，东
天竺乌茶人。亦以术进，拜“怀化大将军。”

### 高宗乾封二年五天竺皆来朝

按《唐书高宗本纪》不载，《按天竺传》云云。

### 咸亨三年三月南天竺国献方物

按《唐书高宗本纪》不载。按《册府元龟》云云。

### 中宗嗣圣九年〈即太后天授三年〉五天竺来朝献

按《唐书武后本纪》，不载。按《册府元龟》，“天授三年三
月，东天竺国王摩罗拔摩、西天竺国王尸罗逸多、南
天竺国王遮娄其拔罗、北天竺国王那那、中天竺国
王地摩西那并来朝献

### 景龙四年正月南天竺国遣使来朝

按：《唐书中宗本纪》不载。按《册府元龟》云云。

### 睿宗景云元年九月南天竺国遣使贡方物

按：《唐书睿宗本纪》不载。按《册府元龟》云云。

### 元宗先天二年六月南天竺国遣使朝贡凡四夷朝贡太上皇皆御门楼以见之

按《唐书元宗本纪》不载。按《册府元龟》云云。

### 开元二年八月西天竺国遣使献方物

开元三年二月，西天竺国使翟昙《惠感》来献方物。
开元五年五月，中天竺国遣使来朝，并献方物。
开元八年正月，中天竺国遣使来朝。五月，南天竺国
遣使献豹及五色鹦鹉、间日鸟。十一月，南天竺王遣
使来朝。

开元十三年七月。中天竺国遣使来朝。

开元十七年六月。北天竺国三藏沙门僧密多。献质
汗等药。

开元十八年十一月。中天竺国遣使朝贡。

按以上《唐书》本纪、列传俱不载。按《册府元龟》云云，
开元十九年，天竺国来朝献。

按《唐书元宗本纪》，不载。按《天竺传》：开元时，中天竺
遣使者三至南天竺，一献五色能言鸟。乞师讨大食、
吐蕃，丐名其军。元宗诏赐怀德军。使者曰：“蕃夷惟以
袍带为宠。”帝以锦袍、金革带、鱼袋并七事赐之，北天
竺，一来朝。

按《册府元龟》：“开元十九年十月，中天竺国王伊沙伏
磨遣其臣大德僧勃达信来朝。”